Per il diever dal cudeschet

Uraziun fatsch jau cun plaschair. Jau discur gugent cun in visavi, er sche quest visavi resta in misteri. Las uraziuns da las baselgias uffizialas èn formuladas fitg perfetgamain. Uschia che jau hai gronda stenta d’integrar mia situaziun persunala, la quala n’è betg perfetga, en quest discurs cun Dieu. Moviments, par exempel rir da cor, na sa fan betg. Savens manca er la quietezza.

Ils texts avant maun èn concepids sco cumplettaziun dal stgazi d’uraziuns existent.

I na sa tracta betg da poesias modernas. Jau n’hai betg creà in art linguistic che vegniss legì esteticamain. Quests texts èn destinads per il diever da mintga di, a chasa, sin via, cur ch’ins è sulet u en dus. Er per meditaziuns en gruppa e per servetschs divins.

Recumandaziuns per leger da bass u dad aut:

– Legiai plaunsieu.

– Vivai la quietezza tranter ils pleds. Là, nua ch’il palpiri è vid tranter las lingias, duai restar temp per meditar.

– Hajas il curaschi d’integrar en l’uraziun Vossas chaussas da mintgadi.

Dieu na viva betg be da pleds generals sco ‹grazia›, ‹perdunament›, ‹reginavel›, mabain el viva da tut las chaussas banalas che capitan a nus mintga di – da quellas dastga Dieu er prender part.

Bun viadi!

Gisula

Nua es Ti?

Bab, nua es Ti?

nua sun jau?

Nagliur.

En in scumbigl sun jau, tranter carstgauns e fatschentas, tranter quitads e temas, tranter preschas e stancladads,

propi nagliur.

Co pia vegn jau a l’idea da discurrer cun Tai? Ti na dis gea nagut! Dad auters hai jau udì, ch’ins stoppia en num da Dieu empruvar, Ti vegnias pir enavant, cur ch’ins Ta tschertgia.

Sche taidla pia: Paus vuless jau, paus en patratgs, paus en moviments. Jau vuless entschaiver danovamain, jau vuless perdunar, vuless be anc finir quai e gliez...

Bab, pertge na dis nagut?

Taidlas anc?

Gea, Bab, è quai vair?

Taidlas Ti fin che jau hai chalà da dir: «Jau vuless..., jau vuless...»

Alura – tadlainsa vinavant,

ensemen?

Raquintar

Bab, dastg jau raquintar in pau dad oz? Be da pitschnas chaussas, ma da quellas datti bleras, e dad ellas viv jau.

Taidla!

Pli baud hai jau adina raquintà tut a mia mamma, suenter la scola, las quatter. Ed uschia raquint jau uss a Tai

per mai es Ti er mamma

ragisch

patria

Sche Ti vuls enconuscher mai, Tes uffant, lura stos Ti er savair insatge da mai, stos esser infurmà.

Co avevan nus er emprendì dad urar en baselgia? Engraziar e ludar e giavischar.

Pertge na savain nus betg

discurrer normalmain?

Jau raquint a Tai

e Ti raquintas a mai

Siemià

Bab, jau hai siemià insatge sgarschaivel

d’ina bestga. Ella è vegnida ed ha

traguttì

tut las plantas,

chaglias,

flurs, tut las ervas

da mes iert. A la fin èsi stà tut grisch.

Jau tem.

Bab, has Ti er Ta siemià?

Dad animals,

da chaglias,

da tissis chemics

e da temas?

Has anc siemià insatge auter?

Al tavulin

Segner, al tavulin es Ti sesì ier saira, en il ‹Tschierv›

...na, quai n’è betg pussaivel...

E sch’i fiss tuttina uschia? I tuna curius: Dieu en l’ustaria, Cristus che baiva ina biera.

Sche ti schessas: Dieu en la baselgia, Cristus davant l’ altar, – gea; lura...

Ma jau sent fermamain che Ti eras

tschentà visavi, che Ti has

tgittà sin mai. Ier.

«Martina, vas era cun quels tips extrems che demonstreschan per la dignitad dals asilants?», hai jau dumandà sur maisa vi. Ella ha be tgittà. Ti has er tgittà.

Ils auters taschevan, per uschè dir surprendids.

Segner, Ti es stà vinavant, ier, en il ‹Tschierv›. Ed jau sun ida davent.

Fossa averta

Sper la fossa averta stun jau

dir es Ti, Segner!

Prest hai jau da dir insatge, pleds sontgs, ma jau na poss betg anc – Uss laschani giu il vaschè, el sgrizia vid la terra. Giudim è el arrivà, quiet, quiet.

Ma curius – Ti es er giu là

tuttenina

senza reproscha

be uschè

cumpogn, confiert.

E sisura, a l’ur da la fossa

es Ti era,

stas,

tranter nus tuts.

Prest hai jau da dir insatge, pleds sontgs.

Tes pleds èn

suga

ur

punt.

Sin muntognas

Dieu, tgi es, tge es?

Da bell’entschatta eras Ti il zambregiader da la terra e dal cosmos. Pauc suenter eras vus, Ti ed auters dieus, staziunads sin las muntognas. Dapi Jesus T’han els numnà ‹Bab›. Curt suenter schevan insaquants: Dieu è spiert.

O Ti pover Nossegner, tge che Ti stos tut esser!

Ed anc vinavant: derschader:

ami

spir patratg filosofic

nagut

pastur da l’olma

sadella da rument

sur nus

en nus

sper nus

tranter nus

davant,

qua

tscha.

Il pli gugent entaup jau Tai anc adina sin ina muntogna, nua che jau sent il tschiel datiers.

E Ti, mes Dieu, porschas

survista

Mirveglias

Nossegner, n’è quai betg legher:

tuts cloman ch’ins na duaja betg ad avair tantas mirveglias – cumbain che tuts han mirveglias, er quels che discurran nausch da l’avair mirveglias?

Tgi ha survivì bain

senza mirveglias?

Strusch insatgi.

Jau na chapesch betg, co che talas duain esser nauschas. Mussar interess per ils auters – i dat menders putgads.

Speranza, Nossegner, che

Ti hajas mintgatant in pau

mirveglias, da nus e da quai

che nus faschain.

Novitads

Oh, Jesus Cristus, oz avessas stuì guardar las novitads en televisiun, u anc meglier:

Ti avessas stuì esser preschent

directamain al lieu!

Ma cler:

Ti n’es betg stà d’enturn.

Questa mazzacra brutala n’has betg vis, er betg quels povers, tgerlads. Ti n’has betg udì lur sbratgs, er betg ils sbratgs da tschels ch’han traguttì il tun. Na, Ti n’es betg stà. Ed jau – jau na sun er betg stada.

Tge importa quai, udì, vesì, Iife

u en stgaffa – jau na sun betg stada.

Ma Ti, Crucifitgà, Leventà,

Jesus, Dieu, Spiert –

e Vus tuts, glieud, hee, nua

essas Vus stads en quel mument?

En pultruna forsa.

E Ti, Jesus Cristus, retschaivas quels che pateschan da l’autra vart da l’isch. Da quai sun jau persvasa.

Linguas

Portugais, egipzian, lez na manegel jau betg, Nossegner. Ti enclegias las uraziuns da mintga carstgaun en sia lingua materna, quai savain nus tuts.

Ma di a mai, enclegias er la

lingua ch’è davos ils pleds?

Sas, las chaussas essenzialas na sa laschan insumma betg rentar cun pleds. Nus discurrin er cun ils egls, cun il corp, cun il battacor. Co ch’insatgi sa fatschenta cun ils uffants, co ch’in auter manischescha ses auto, tut quai è lingua.

Taidla, Nossegner, las caneras

dal mund! Taidla las caneras

da las olmas blessadas – lingua

nunudì – lingua bella e nunlegibla!

Co? La quietezza era?

Gea. La quietezza è il diari dals carstgauns forsa il pli emplenì.

E Tes diari, Bab Etern?

Tes diari daventia!

Ans gida da decifrar il diari!

E: Tgeninas letras èn vegnidas

scrittas dal Satan?

Tes diari na vuless jau gnanc chapir dal tuttafatg, ma be inqualgia in’ensaina da Tai.

Cuntenta

Segner, jau sun cuntenta, e quai Ta vuless jau dir,

be quai.

En il mument na ma manca nagut u pauc. Jau hai quai che jau dovr. Lavur, amis, famiglia, abitaziun, da mangiar. Quest sentiment cuntent na vuless jau betg salvar per mai, mabain al parter

cun Tai

Bun Segner,

betg per ch’el ma mainia en l’isolaziun. Daletg be per mamez, quai n’è betg daletg.

Na betg ils pleds or d’ina bucca umana dovr jau ussa – laud, critica e scuidanza davart ils auters.

Or da Tia bucca, Segner,

vegn libertad. Jau aud la

ramur d’in vent frestg.

Jau respir tigI flurint e

ventira.

Chargias

Pertge datti tanta glieud che patescha d’artrosa?

Sch’i na dess naginas artrosas, lura giess

mintgin a pe, adina vinavant,

lunsch davent da nus, lunsch

davent da Tai, Bab –

Per fortuna datti chargias.

Sch’i na dess nagina gravitaziun,

lura sgulass davent tut; mes letg,

il clavazin e la maisa da stiva,

ed il satgados cun giacca,

guants e chapitscha –

Per fortuna datti chargias.

In inimi è ina chargia, ma er l’ami. Sch’i dess nagins adversaris, nagins renovaturs,

nagins dieus e

nagins diavels –

lura na fiss la vita betg sauna.

Per fortuna datti chargias.

Tge è la differenza

tranter regal e chargia?

Jau pudess

P... ir a ... insatge,

alura

qu...

ed anc ... e ...

ubain far ...

Tut quai pudess jau far. Sche jau vuless. Pertge na fatsch jau pia betg?

Nossegner, gea, Ti es quel, che jau dumond!

Sche ... Lura fiss fatg tut. Finì. Perfetg. Gea, en quel reguard has raschun, Nossegner. Sche nus n’avessan nagins giavischs pli –

mit – mort fissi

per uschè dir.

Na! Plitost ditg jau adina:

jau pudess...

jau savess...

jau emprov

Ma las pussaivladads, quellas stattan. Ellas envidan da

currer

suenter a Tai.

Jau ma turpegel

Segner, Ti portias la pasch sin la terra, dini.

Co vegni pia, che nagin auter pievel ha spons tant sang sco ils cristifidaivels? E quai il pli perfin en num da Cristus...

Co jau ma turpegel!

Jau ma turpegel per tut quels che sa numnan cristians, Ta smaladind dasperas tras lur fatgs.

E Ti?

Na pudevas Ti propi far

nagut auter che tgittar, sco

la dignitad dals carstgauns

e da Dieu vegnia

zappitschada?

Segner,

è l’Evangeli memia grev?

Ubain avain nus memia pauc curaschi da viver sco Tes figl?

E forsa Tia responsabladad memia pesanta, uschia che la nossa degenerescha dasperas?

Ami

Tes num ma disturba.

Pli gugent Ta schess jau Peer, Martin u Gion. ‹Cristus› n’è nagin num, in pled cumplitgà ed ester schizunt. Paucs san, tgenin bajetg teologic che stat davos quellas otg letras. ‹Jesus› è bain in num, ma d’ina autra cultura, e be ‹Jesus› è er memia pauc.

Has encunter insatge, sche jau

Ta numnel ‹Ami›?

Quai Ta tutga plitgunsch.

Jesus Cristus da pli baud

Ami dad oz.

I vegn a dar tals cun tscheras seriusas che din, temend il banal, quai saja memia fratern.

Respect perencunter è dumandà er per in ami, betg be per in retg u per in figl da Dieu,

per Tai, mes AMI!

En la convivenza cun frars, soras, esters ed amias, has partì cun nus il paun da mintga di, l’intimitad da mintga di. Ti has partì cun nus il svanir e l’eternitad.

Automat

Dieu, in automat da dultschims m’ha engianà oz. Ils otganta raps hai jau bittà en la fessa, la tschigulattina s’è muentada, però vegnida or è ella betg. Ord gritta hai jau pitgà sin quel guaffen – per nagut.

Dieu, da curt has Ti engianà mai. Tantas uraziuns hai jau fatg per che Ti laschias revegnir mes cumpogn malsaun, ed uss è el mort. Ord gritta hai jau pitgà sin Tai cun pleds e cun smaladir, jau hai dubità da tia existenza.

Per in mument hai jau emblidà che Ti na sajas nagin automat –

mes giavischs n’èn betg

Tes giavischs

mes patratgs n’èn betg

Tes patratgs

Sontg

Sas, Nossegner, tge che ma fa la pli gronda tema?

Sentas Ti la medema tema?

Jau tem che jau ma auzia sur ils auters vi, ma convertind tar Tai.

Navair, Cristus, Ti na ma tiras betg davent da la glieud! Per plaschair, ma lascha star modesta, ma trametta tranter els, sco Ti es er stà gugent tranter la glieud.

E sche jau vegn superbia,

ma sentind pli sontga che

tschels –

lura – Cristus – ve immediat per mai!

Metta mai là nua che jau hai dad

esser.

Grazia ordavant

Gartegià

Vegnind or da quel isch-chasa là, sent jau in grond levgiament. Igl è stà in discurs per far pasch, in discurs temì da mai gia daditg. Ed uss èsi gartegià. Mes char Dieu, gist ussa patratg jau a Tai, intensivamain. Tranter mes cumpogn e mai è naschida in’armonia clera libra, è naschì in scherm da Tia qualitad. Grazia!

Or da quel isch là vegn jau,

frestga

fortifitgada.

Oravant tut ma sent jau fitg leva.

Senza vulair sigl jau vi è nà sin la via.

Faudas da rir muventan la fatscha –

malgrà che jau sun tut suletta.

Bain – Ti es stà preschent – Bab u Figl. Ti has prendì enten maun il spazi tranter dus carstgauns. Ti has

benedì

quest spazi.

Dapart

Gritta staupa mes chau, gritta stenscha bunamain ils patratgs clers.

Segner, nus ans avain dispità,

in sper l’ auter vi enstagl da

discurrer in cun l’ auter. Quest qua

na po quel betg, tschel na sa fida betg da

lez...

ed uschè è ida a fin la sesida da l’uniun. Er ils auters eran irritads, sminavan il fraid.

Segner, gnanc Ti m’avessas gidà – jau vom a chasa, plain gritta, suletta, sclausa da la cuminanza.

Mia gritta? Ella plascha a Tai,

mes Dieu?

Gritta saja be ils revers da l’allegria, manegias?

Gea, Ti dis cler e bain: stgaffir

cuminanza quai è la lavur la pli difficila,

ma la pli bella!

Larmas

Larmas

rodlan

culan

stenschan

magunan

– tissi –

Tegna nà Tes mauns per mias larmas. Per las larmas culantas, per las larmas sientadas.

Aua è tut quai che viva. In dagut ensalà or da mes egls, in tochet vita che banduna, ed jau vegn pli leva. Vesas?

Dar davent dovra curaschi

Dar larmas era.

Jau dun.

Es Ti pront da prender si, Bab etern?

Cumià

La visita è ida

Bain avain nus gì.

Regurdanzas da pli baud. Problems da nossas famiglias oz

Patratgs critics davart mia professiun

Ideas per viver pli saun, damaun

... Ma tut quai e be cumenzà,

sbozzà...

La visita è ida.

Auters van era. Ti, Nossegner, vas davent. La giuventetgna passa, ed il cumpogns van, in suenter l’auter, per adina. Cumià.

Plaunsieu – tuttenina

.aua va – davanttiers.

Be jau, jau na vi betg ir!

Mo di a mai, tge pudess jau lura perder, stuend bandunar,

Segner?

Che jau possedia, quai eran mo ideas. Illusiuns.

Els van davent. Jau vom davent.

Nossegner, vegns Ti cun nus?

Juhui

Juhui, tge bella saira, tantas entupadas. Propi ina festa gartegiada. E la musica! Fieu e flomma, undas en il flum, burasca, siemi flattant.

Sas, char Bab, ina gia sun jau ida davent spert, per respirar in pau e per svidar l’abundanza da mia ventira:

«Juhui Char Bab!

Sche Ti fissas uss er stà...

quellas sis uras d’allegria.

Ti has in cor grond,

Ti las pos cuir a mai.»

E l’allegria è ida vinavant fin la damaun.

Hani forsa bain ditg manzegnas,

quels ch’han pretendì

ch’il divertiment saja putgà?

Pes

Pes, pes, ed anc ina gia pes

ves jau, guardond giu per terra

en la citad, da mezdi.

Gronds pes, pes pitschens,

da quels cun chaltschiels

ed auters bluts,

da quels en stivals, sandalas, chalzers auts elegants.

Oh Bab

massas pes sa muentavan qua sper mai,

davos mai

enta pes.

Per part en preschas

per part cun retegnientscha.

Plaunsieu gievan insaquants

schizunt zop.

Bab, forsa eran tranteren er Tes pes.

Tge dis sche jau chatt in di Tes pes –

sche jau savess ir suenter ad els...

sper els...

Stinà

Quant stinà che Ti es, Nossegner,

quant persvadì da Tia buntad envers il mund!

cumbain ch’i rin or Tia tutpussanza e ch’ins tira en la merda Tes num,

cumbain che nus vulessan bler far

meglier che quai ch’igl è,

cumbain che jau hai pauca pazienza da

spetgar Tia buntad.

Quai na saja tut betg essenzial, dis Ti?

Ti ans hajas tuttina gugent, dis?

Co lura?

Ah gea: Tia stinadadad! Stinadadad divina

encunter malpazienza umana.

Mar encunter dagut (d’aua)

Nossegner, Tia stinadadad saja ludada!

Amen

Nossegner, jau hai discurri cun Tai.

Be in pled che finescha uschiglio las uraziuns mancava consequentamain:

A M E N

Na, nagin ‹Amen!› ‹Amen› è ebraic e vul dir en rumantsch: ‹Ch’i stettia uschia!› Ed jau hai, Nossegner, il grond giavisch: ch’i na stettia betg uschia, sco ch’igl è ussa.

Quai è il giavisch da blers.

E Ti, noss Dieu, na vuls er betg ch’i stettia uschia. Nossa speranza sa nutrescha da sbrinzlas da Tia buntad. Jau sper anc bler.

Er Ti has, pari, anc bler en senn.

Betg amen

Segner, Ti has discurrì,

jau hai discurrì,

ma amen – na!

Segner, nus laschain avert

avert l’isch da noss discurs

Indicaziuns bibliograficas

Gisula Tscharner: Rir, bragir e taschair cun Dieu. Discurs cun Dieu: uraziuns en rumantsch grischun. Veulden 1993. Tut ils dretgs d’autur(a) / chasa editura resalvads. Ediziun epub: www.chattà.ch (2016).